Korechika Anami

Korechika Anami (, 21. helmikuuta 1887 Ōitan prefektuuri – 15. elokuuta 1945 Tokio)Kotani Ken: ”Anami Korechika (1887–1945)”, s. 93 teoksessa World War II: A Student Encyclopedia: Volume I: A–C (toimittaneet Spencer C. Tucker & Priscilla Mary Roberts). ABC-CLIO, 2005. Google Books  oli japanilainen kenraali, joka toimi Japanin sotaministerinä toisen maailmansodan loppuvaiheessa huhtikuusta elokuuhun 1945. Hän vastusti Japanin antautumista ja teki itsemurhan sodan lopussa.

Elämä
Anami valmistui Japanin keisarillisesta sotilasakatemiasta vuonna 1905. Hän toimi keisari Hirohiton henkilökohtaisena adjutanttina vuosina 1926–1932, keisarillisen kaartinrykmentin komentajana vuosina 1933–1934 ja sotilaskoulun johtajana Tokiossa vuosina 1934–1936. Anami ylennettiin kenraalimajuriksi vuonna 1935 ja kenraaliluutnantiksi vuonna 1938. Hän työskenteli sotaministeriössä vuosina 1936–1938 ja oli sen jälkeen divisioonankomentajana.Anami Korechika (1887-1945)  The Pacific War Online Encyclopedia (Kent G. Budge). Viitattu 8.8.2021. Anami toimi Fumimaro Konoen hallituksen apulaissotaministerinä vuosina 1939–1941 ja sen jälkeen 11. armeijan komentajana Kiinassa huhtikuusta 1941 heinäkuuhun 1942.Anami Korechika, General  	The Oxford Companion to World War II, Oxford Reference. Viitattu 8.8.2021. Hän yritti vallata strategisesti tärkeän Changshan kaupungin ensin syksyllä ja uudelleen joulukuussa 1941, mutta joutui kummallakin kerralla lopuksi perääntymään. Hän ehdotti myös hyökkäystä Chongqingiin, mutta operaatio hylättiin.

Anami oli mukana nostamassa Hideki Tōjōa pääministeriksi lokakuussa 1941. Heinäkuusta 1942 joulukuuhun 1944 Anami oli 2. aluearmeijan komentajana, aluksi Mantšukuossa ja marraskuusta 1943 alkaen Uudessa-Guineassa, jossa hän johti Japanin operaatioita. Hän sai vuonna 1943 täyden kenraalin arvon. Joulukuussa 1944 hän siirtyi armeijan lentojoukkojen ylitarkastajaksi.

Anami nimitettiin Kantarō Suzukin hallituksen sotaministeriksi huhtikuussa 1945. Vielä Hiroshiman atomipommin ja Neuvostoliiton sodanjulistuksen jälkeisessä epätoivoisessa tilanteessakin hän neuvoi keisaria jatkamaan sotaa, sillä hän uskoi Japanin voivan neuvotella edullisemmat rauhanehdot, mikäli taistelujen siirtyminen Japanin pääsaarille tuottaisi liittoutuneille suuria tappioita. Kun Hirohito lopulta päätti hyväksyä Potsdamin julistuksen mukaisen antautumisen, Anami ja eräät muut suunnittelivat estävänsä sen sotilasvallankaappauksella. Vallankaappaushanke epäonnistui Anamin päätettyä olla tukematta sitä.

Anami teki itsemurhan toimistossaan Tokiossa aamulla 15. elokuuta muutamaa tuntia ennen kuin antautumisesta ilmoitettiin Japanin kansalle Hirohiton äänitetyssä radiopuheessa.Masaaki Kameda: Emperor's WWII surrender aired amid turmoil in wartime regime  The Japan Times 14.8.2015. Viitattu 8.8.2021. Anami suoritti seppuku-rituaali-itsemurhan huonosti, joten hänen ollessaan elossa vielä kolme ja puoli tuntia myöhemmin eräs esikuntaupseeri määräsi päättämään hänen kärsimyksensä tappavalla ruiskeella.Natasha Sheldon: 10 Troubled Historical Figures Who Committed Suicide  History Collection 6.8.2017. Viitattu 8.8.2021. Monitulkintaisessa itsemurhaviestissään Anami sanoi pyytävänsä keisarilta anteeksi ”suurta rikosta”.

Lähteet

Aiheesta muualla

Luokka:Japanilaiset kenraalit
Luokka:Japanilaiset toisen maailmansodan sotilaat
Luokka:Japanin ministerit
Luokka:Itsemurhan tehneet
Luokka:Vuonna 1887 syntyneet
Luokka:Vuonna 1945 kuolleet